Tiradă a lui Bogdan Andone după un nou eșec al lui FC Botoșani: "Tușierul i-a spus centralului să dea ce vrea! Ne ciupesc meci de meci"
Dan Nistor (15' - penalty) și Ante Roguljic (76' și 90+7') au fost autorii celor trei goluri ale lui U Cluj. Ardelenii și-au consolidat locul 7, primul din play-out și au acum 24 de puncte, cu patru peste următoarele două clasate, UTA Arad și FC Hermannstadt, care au un meci în minus.
Bogdan Andone a criticat arbitrajul după U Cluj - FC Botoșani 3-0
La finalul meciului, Bogdan Andone a spus că scorul a fost mai puțin relevant, iar antrenorul lui FC Botoșani a criticat din nou arbitrajul, spunând că echipa sa este "ciupită" în fiecare meci.
"Prea dur scorul? Nu. 1-0 sau 7-0 la fel e în situația noastră. 0 puncte nu ne ajută, un punct ne ajuta puțin. Că e 1-0, 3-0, sau 5-0 e la fel pentru noi.
Nu comentez arbitrajul. N-am ce să împart cu arbitrul. Domnii arbitri fac ce vor dânșii la fiecare fază. De exemplu, tușierul i-a spus centralului că mingea a ieșit din alb și să dea ce vrea el, iar el a dat aut pentru Universitatea.
Ei arbitrează cum vor ei, în ce direcție vor ei și duc jocul cum vor ei.Te ciupesc. Așa e meci de meci. Suntem pe ultimul loc, da, dar asta nu înseamnă că meci de meci trebuie să ciupești. Nu mai vreau să spun că după aia spun o grămadă și d-abia așteaptă.
Va fi o perioadă dificilă. Două săptămâni lungi până la următorul joc cu Poli Iași. Va fi din nou un meci extrem de important. Poate va fi puntea de legătură cu următoareale clasate. Dacă vom reuși să câștigăm jocul, cu siguranță ne vom apropia de echipele din față. Dacă nu, va fi din ce în ce mai greu să ne apropiem de locurile de baraj. Sper ca băieții să își revină mental. Azi au jucat 70 de minute de la egal la egal cu ocupanta locului 7, o echipă care are suporteri, stadion, calitate și ar fi meritat să fie în play-off", a spus Bogdan Andone.
- Meciul U Cluj - FC Botoșani a fost arbitrat de Andrei Moroiță, cu Valentin Dumitru și Stelian Slabu la cele două linii. În camera VAR s-au aflat Bogdan Dumitrache și Ferencz Tunyogi.
Cu opt etape înainte de final, FC Botoșani rămâne pe locul 16, ultimul, cu doar 11 puncte, la patru lungimi în spatele poziției de baraj ocupată de Dinamo, care are un meci în minus.
Urmăriți SPORT.RO și pe Google News